FI Euroopan unionin virallinen lehti C 322/7

Ilmoitus komission asetuksella (EY) N:o 658/2004 tiettyjen sitrushedelmävalmisteiden tai -säilykkeiden tuonnissa käyttöönotettujen suojatoimenpiteiden soveltamista koskevista kuulemisista

(2005/C 322/06)

Lopulliset suojatoimenpiteet otettiin käyttöön tiettyjen sitrushedelmävalmisteiden ja -säilykkeiden (kuten mandariinien) tuonnista 7 päivänä huhtikuuta 2004 annetulla komission asetuksella (EY) N:o 658/2004 (1). Neuvoston asetuksen (EY) N:o 3285/94 (2) ja erityisesti sen 21 artiklan sekä neuvoston asetuksen (EY) N:o 519/95 (3) ja erityisesti sen 18 artiklan nojalla komissio on kuullut jäsenvaltioita suojatoimenpiteiden soveltamisesta.

Komissio ilmoitti virallisesti yhteisön tuottajille ja niiden järjestölle, tuojille ja kauppiaille sekä niiden järjestöille, tavarantoimittajille sekä kiinalaisille vientiä harjoittaville tuottajille ja niiden järjestölle välivaiheen tarkastelun vireillepanosta 4 päivänä kesäkuuta 2994 julkaistulla ilmoituksella (4).

Vaikutusten, toimenpiteiden jatkamisen aiheellisuuden ja vapauttamisaikataulun tarkastelun jälkeen komissio ilmoitti jäsenvaltioille tutkimuksen päätelmät. Kuulemistilaisuudet järjestettiin asetuksen (EY) N:o 3285/94 4 artiklalla ja asetuksen (EY) N:o 519/94 4 artiklalla perustetussa neuvoa-antavassa komiteassa.

1. Tarkasteltavana oleva tuote

Kyseinen tuote on mandariinivalmisteet tai -säilykkeet (myös tangeriinit ja satsumat), klementiinit, wilkingit ja muut niiden kaltaiset sitrushedelmähybridit, jotka eivät sisällä lisättyä alkoholia ja jotka sisältävät lisättyä sokeria, jäljempänä 'tarkasteltavana oleva tuote'.

Tarkasteltavana oleva tuote luokitellaan tällä hetkellä CN-koodeihin 2008 30 55 ja 2008 30 75. Nämä CN-koodit ovat ainoastaan ohjeellisia.

2. Menettely

2.1. Kuulemiset

Asetuksen (EY) N:o 3285/94 21 artiklan 1 kohdassa ja neuvoston asetuksen (EY) N:o 519/94 18 artiklan 1 kohdassa komissio velvoitetaan kuulemaan jäsenvaltioita toimenpiteiden soveltamisesta viimeistään toimenpiteiden soveltamisjakson puolivälissä.

Asiaa koskevien säännösten mukaisesti tutkimuksen tavoitteena on ollut:

a) tutkia suojatoimenpiteiden vaikutuksia;

b) tutkia, onko vapauttamisaikataulua aiheellista nopeuttaa ja miltä osin; ja

c) varmistaa, onko välttämätöntä jatkaa toimenpiteiden toteuttamista.

2.2 Tutkimusajanjakso

Tällä alalla säilöntäkausi alkaa kunkin vuoden lokakuussa. Tiedot analysoidaan kunkin säilöntäkauden osalta eli lokakuusta seuraavan vuoden syyskuuhun. Alkuperäisessä tutkimuksessa analysoitiin kausien 1998/1999—2002/2003 tietoja. Nykyinen tutkimus kattaa kaudet 2003/2004 ja 2004/2005.

Muistutettakoon, että säilöttyjen mandariinien tuotanto keskittyy Espanjaan.

2.3. Menettelyn osapuolet

Kaikille osapuolille, joita menettelyn tiedettiin koskevan, ja kaikille muille yrityksille, jotka olivat ilmoittautuneet ilmoituksessa asetetussa määräajassa, lähetettiin kyselylomakkeet.

Vastaukset saatiin viideltä yhteisön tuottajalta, viideltä tavarantoimittajalta, 11 tuojalta, seitsemältä viejältä/kauppiaalta ja kahdelta järjestöltä.

Komission yksiköt hankkivat ja tarkastivat kaikki tutkimuksen kannalta tarpeellisina pitämänsä tiedot ja tekivät tarkastuskäynnin seuraavien yritysten toimitiloihin:

Yhteisön tuottajat

— Halcon Foods, S.A., Murcia, Espanja

— Alcurnia Alimentacion, s.l., Murcia, Espanja

— Conservas y Fruta S.A., Murcia, Espanja

— Industrias Videca S.A., Valencia, Espanja

— Agricultura y Conservas, S.A., Valencia

Tavarantoimittajat

— Cooperativa Agricola Ntra Sra del Oreto Coop. V, — Valencia

Etuyhteydettömät tuojat

— Wünsche Handelsgesellschaft International mbH & Co., KG, Hampuri, Saksa

— I. Schröder KG (GmbH & Co), Hampuri, Saksa

— Edeka Zentrale AG & Co. KG, Hampuri, Saksa

— Hüpeden & Co. (GmbH & Co.) KG, Hampuri, Saksa

3. Rakenneuudistus

Kuten asetuksen (EY) N:o 658/2004 johdanto-osan 120 kappaleessa todetaan, välivaiheen tarkastelun yhteydessä otettiin huomioon yhteisön säilöttyjen mandariinin tuottajien toteuttamat rakenneuudistustoimet. Rakenneuudistuksen tärkeimpänä tuloksena on ollut toistaiseksi kapasiteetin lasku 33 000 tonnilla viimeisen kauden aikana. Lasku on 25 prosenttia alkuperäisestä kokonaiskapasiteetista. Toimia on myös toteutettu raaka-ainetoimitusten järkiperäistämiseksi sekä myynnin ja jakelukanavien kustannustehokkuuden parantamiseksi, jotta saataisiin aikaan tehokkaampi tuotantoketju ja saavutettaisiin suurempia mittakaavaetuja. Tähän mennessä on toteutettu erityisesti seuraavat toimet: tiettyjen tuottajien mandariinien säilöntään liittyvä toiminta on lakkautettu, yrityksiä on ostettu, yhteisiä hankintoja varten on perustettu osuuskunta ja käyttöön on otettu uusi tuotantolinjajärjestelmä.

Rakenneuudistuksen tulokset alkavat nyt näkyä, ja niiden pitäisi ajan mittaan kannustaa uusien rakenneuudistustoimien käynnistämistä. Uusiin toimiin kuuluu tuotantoa teknisesti parantavien prosessien loppuun saattaminen. Lisäksi suunnitelmiin kuuluvat tuotannon vähentämisen ja osuuskuntien perustamisen kaltaisten toimien vakiintumisesta syntyvät vaikutukset ja mittakaavaedut.

4. Tutkimuksen tulokset

Voimassa olevien toimenpiteiden analyysi perustuu kolmen viimeisen säilöntäkauden osalta kerättyihin tietoihin. Kauden 2002/2003 luvut ilmoitettiin lopullisten suojatoimenpiteiden käyttöönotosta säilöttyjen mandariinien tuonnissa annetussa asetuksessa (EY) N:o 658/2004. Luvut ilmoitetaan myös tässä ilmoituksessa, jotta voidaan kuvata tuotannonalan tilannetta menettelyjen vireillepanon aikaan ennen kuin alkuperäinen tutkimus toteutettiin. Kauden 2003/2004 tiedot, jotka tarkastettiin tämän välivaiheen tarkastelun aikana, liittyvät kauteen, jolloin toimenpiteiden käyttöönottoon johtanut tutkimus oli vielä kesken. Kauden 2004/2005 tiedot kuvaavat toimenpiteiden käyttöönoton jälkeistä kautta.

4.1 Tuonti

4.1.1. Tuonnin määrä

Seuraavassa taulukossa esitetään tuonti Kiinasta 25 jäsenvaltion unioniin. Kaikista muista maista peräisin oleva tuonti on merkityksetöntä, sillä sen osuus kokonaistuonnista on alle 2 prosenttia eli 1 000 tonnia vuodessa. (Määrä tonneina, kausittaiset tiedot lokakuusta syyskuuhun)

2002/03 2003/04 2004/05 (5) 50 500 63 900 46 600 (5) Suhdeluku 100 127 92 (Lähde: Eurostat)

Kaudella 2004/2005 tuonnin määrä vakiintui noin 47 000 tonniin. Noin 60 prosenttia kauden 2004/2005 tuonnista tapahtui maalis-huhtikuussa 2005 juuri ennen lupakauden päättymistä. Vakiintumisen jälkeen tuonti kasvoi kauden 2003/2004 tasolle eli 63 900 tonniin. Kauden 2003/2004 ennätysmäinen tuonti johtui kaiketi lopullisten toimenpiteiden käyttöönottoa koskevista odotuksista.

Joihinkin jäsenvaltioihin suuntautunut tuonti kasvoi yli kolminkertaiseksi kausien 2002/2003 ja 2004/2005 välisenä aikana. Muut jäsenvaltiot, jotka eivät ole perinteisiä tuojia, aloittivat säilöttyjen mandariinien tuonnin Kiinasta. Toisaalta jotkin liittymässä olevat maat toivat suuria määriä kaksi kuukautta ennen liittymistä ja tämän jälkeen tuonti päättyi joissakin tapauksissa kokonaan Euroopan unionin laajentumisen jälkeen toukokuussa 2004.

Muistutettakoon, että tuonnissa sovellettiin tariffikiintiöjärjestelmää. Tariffikiintiön määrä oli noin 32 000 tonnia Kiinasta peräisin olevassa tuonnissa ja noin 2 000 tonnia muista maista peräisin olevassa tuonnissa. Kun kiintiö on käytetty loppuun, kannetaan 301 euroa tonnilta oleva tulli. Tämän perusteella on selvää, että tuonti tapahtui niin kiintiön puitteissa kuin sen ulkopuolella, ja viimeksi mainitusta tuonnista oli maksettava tulli. Tämä osoittaa, että EU:n kysyntä tyydytetään.

4.1.2. Tuontihinnat

2002/03 2003/04 2004/05 (10 kk) 595 524 520 Suhdeluku 100 88 87 (Lähde: Eurostat)

Cif-tuontihintojen yhteisön rajalla todettiin olevan laskussa. Ne laskivat 595 eurosta tonnilta kaudella 2002/2003 524 euroon tonnilta kaudella 2003/2004 ja edelleen 520 euroon tonnilta kaudella 2004/2005. Hinnat laskivat kokonaisuudessaan 13 prosenttia kausien 2002/2003 ja 2004/2005 välisenä aikana. Lasku johtui pääasiassa Yhdysvaltain dollarin kurssin laskusta euron suhteen. Muistutettakoon, että tuodut säilötyt mandariinit laskutetaan Yhdysvaltain dollareina, jonka kurssi heikkeni 18 prosentilla kyseisenä aikana. Kurssin heikkeneminen tasasi tästä syystä Yhdysvaltain dollareina laskutetun hinnan nousua viidellä prosentilla, jolloin hinta laski tosiasiallisesti 13 prosenttia (18 %-5 %). Tammikuusta 2005 alkaen tuontihinnan todettiin kuitenkin nousseen hieman.

4.2 Yhteisön tuottajien tilanne

Toimenpiteiden vaikutuksen arvioimiseksi komissio tarkasteli olennaisia taloudellisia tekijöitä. Tutkimuksen päätelmiä analysoitaessa on otettava huomioon se seikka, että tuotannon määrä päätetään kerran vuodessa, kun säilöntäkausi alkaa marraskuussa.

4.2.1. Tuotantokapasiteetti ja kapasiteetin käyttöaste

2002/03 2003/04 2004/05 Kapasiteetti 129 000 129 000 96 000 Kapasiteetin käyttöaste 31 % 22 % 40 %

Tuotantokapasiteetti säilyi vakaana kausien 2002/2003 ja 2003/2004 välisenä aikana ja laski noin 25 prosentilla kaudella 2004/2005 (ks. 3 kohta edellä — rakenneuudistus). Tästä syystä kapasiteetin käyttöaste parani hieman 20 prosentista kaudella 2003/2004 40 prosenttiin kaudella 2004/2005.

4.2.2. Tuotanto

2002/03 2003/04 2004/05 Tonnia 39 600 28 200 38 000 Suhdeluku 100 71 96

Tuotanto elpyi kauden 2004/2005 aikana sen jälkeen, kun lopulliset toimenpiteet oli otettu käyttöön edellisen kauden aikana. EU:n tuotanto oli ennen tätä ajankohtaa laskenut äkillisesti ja jatkuvasti Kiinasta peräisin olevan massiivisen tuonnin vuoksi. Tuotanto oli alhaisimmillaan kaudella 2003/2003, jolloin tuotos laski 28 200 tonniin. Tuotannon lasku vastasi ajankohtaa, jolloin lopullisia suojatoimenpiteitä ei ollut vielä otettu käyttöön.

Tuolloin monet yhteisön tuottajat harkitsivat säilöttyjen mandariinien tuotannosta luopumista, sillä ne olivat konkurssin partaalla.

Tuotannon määrä määräytyy pääasiassa edelleen tuotantokustannusten ja odotetun myyntihinnan välisen suhteen perusteella. Odotettu tuontihinta määräytyy puolestaan pääasiassa Kiinasta peräisin olevan tuonnin hinnan perusteella. Muille maille kuin Kiinalle myönnetyssä kiintiössä tapahtuva tuonti on vähäistä, minkä vuoksi se ei juurikaan vaikuta yhteisön tuottajien myyntihintoihin.

4.2.3. EU:n myynti

2002/03 2003/04 2004/05 (6) Tonnia 28 000 23 000 28 000 Suhdeluku 100 82 100

Myynti elpyi kauden 2004/2005 aikana kilpailukyvyn kasvun ja tuontihintojen viimeisinä kuukausina tapahtuneen lievän nousun vuoksi. Positiivisen kehityksen jälkeen suuntaus oli negatiivinen kauteen 2003/2004 asti.

4.2.4. Kulutus

2002/03 2003/04 2004/05 (e) Tonnia 79 000 82 000 84 000 (e) Suhdeluku 100 104 106 (Lähde: Eurostatin tiedot & yritysten arviot)

EU-25:n kulutus on noussut lievästi kahden viimeisen kauden aikana erityisesti siitä syystä, että kulutus on kasvanut Euroopan unionin laajennuttua vuonna 2004.

4.2.5. Markkinaosuus

2002/03 2003/04 2004/05 Yhteisön tuottajat 35 % 28 % 33 %

Yhteisön tuottajien markkinaosuus nousi 33 prosenttiin lopullisten suojatoimenpiteiden käyttöönoton jälkeen kaudella 2004/2005. Nousun jälkeen se laski 35 prosentista kaudella 2002/2003 28 prosenttiin kaudella 2003/2004.

4.2.6. Työllisyys, työtunnit ja tuottavuus

2002/03 2003/04 2004/05 Työllisyys 2 343 2 224 1 970 Työtunnit 675 000 475 000 580 000 Työtunnit/tonnia 17,0 16,8 15,3

Säilöttyjen mandariinien tuotanto on kausiluonteista, ja suurin osa työvoimasta koostuu tästä syystä määräaikaisista työntekijöistä. Valmiin tuotteen tuottavuus on melko vakaa, ja vaihtelut johtuvat pääasiassa tuotosta ja tuotteen ominaisuuksista. Tutkimuskauden 2004/2005 aikana toteutettu rakenneuudistus on kuitenkin saanut aikaan teknisiä parannuksia, jotka parantavat tuottavuutta, minkä vuoksi tuotettua tonnia kohti tarvittavat työtunnit ovat vähentyneet.

4.2.7 Hinnan alittavuus

Tutkimus osoitti, että hinnan alittavuus kasvoi lopullisten suojatoimenpiteiden käyttöönoton jälkeen. Tärkeimpänä syynä tähän oli Yhdysvaltain dollarin kurssin heikentyminen (ks. 4.1.2 kohta edellä).

(Lähde: Eurostatin ja yritysten tiedot)

4.2.8 Kannattavuus

2002/03 2003/04 2004/05 EU:n myynnin nettovoitto/-tappio – 4,3 % – 6,5 % – 5,5 % (Lähde: yritysten tulokset)

Kauden 2004/2005 aikana yhteisön tuottajien tulokset alkoivat elpyä hitaasti tuotannon kasvaessa ja tuontihintojen vakiintuessa. Tammikuusta 2005 alkaen hinnat alkoivat nousta. Tämän positiivisen kehityksen jälkeen kauden 2003/2004 tulokset olivat heikot. Kauden 2003/2004 heikkoihin tuloksiin vaikuttivat myynnin pienet määrät, erittäin huokeahintaisen tuonnin määrän kasvu ja se, ettei väliaikaisia suojatoimenpiteitä vielä sovellettu.

4.3. Muiden asianomaisten osapuolten tilanne

4.3.1. Viejät

Yli 98 prosenttia kokonaisviennistä on peräisin Kiinan kansantasavallasta. Viejille lähetettiin kyselylomakkeet. Saatujen tietojen osuus EU:hun suuntautuneesta kokonaisviennistä oli noin 20 prosenttia, minkä vuoksi tietoja oli täydennettävä Eurostatin tiedoilla. Kyselylomakkeiden välityksellä saadut tiedot olivat samansuuntaisia kuin Eurostatilta saadut tiedot.

4.3.2. Tuojat/vähittäiskaupan ketjut

Saksalaisten tuojien ja vähittäiskaupan ketjujen osuus EU:hun suuntautuvasta säilöttyjen satsumien tuonnista on keskimäärin 75 prosenttia. Loput 25 prosenttia jakautuu Tšekin, Alankomaiden, Yhdistyneen kuningaskunnan ja Belgian kesken. Tutkimus vahvisti, että nykyinen lupajärjestelmä toimii asianmukaisesti ja että perinteiset tuojat käyttävät luvat kokonaisuudessaan. Tuojien taloudellinen tilanne on edelleen suojattu, sillä muun muassa säilöttyjen mandariinien alan keskimääräinen kannattavuus on noin 15 prosenttia.

5. Päätelmien analyysi

5.1 Toimenpiteiden vaikutuksen arviointi

Käyttöönotettujen toimenpiteiden on todettu vaikuttaneen positiivisesti.

Toimenpiteiden käyttöönoton ansiosta yhteisön tuottajat pystyivät toteuttamaan rakenneuudistustoimia. Niiden ansiosta saavutettu kapasiteetin huomattava supistuminen ja vielä toteuttamatta olevat toimenpiteet lisäävät alan kilpailukykyä, maksimoivat tuottavuuden ja saavat aikaan mittakaavaetuja.

Tuonti on vakiintunut kauden 2003/2004 ennätysmäisen tuonnin jälkeen ja tuonnin määrä on laskenut kaudella 2004/2005 toteutettujen toimenpiteiden ansiosta. Tuontihinnat, jotka laskivat aiemmin, alkoivat nousta vuonna 2005.

Yhteisön tuottajien kokonaistulokset tutkimusajanjakson aikana ovat edelleen negatiiviset, vaikka ne ovatkin parantuneet edelliseen kauteen verrattuna. Yhteisön tuotannonalan kilpailukyvyn kasvun ja tuontihintojen nousun ansiosta EU:n tuottajien myynti ja tuotanto ovat elpyneet. Kannattavuus, joka kaudella 2003/2004 laski -6,5 prosenttiin, on noussut kaudella 2004/2005 -5,5 prosenttiin.

Ottaen huomioon parhaillaan toteutettavat rakenneuudistustoimet, tuonnin suuntaukset ja yhteisön tuottajien parantuneen tilanteen päätellään, että komission asetuksen (EY) N:o 658/2004 nojalla toteutetut toimenpiteet ovat tehokkaita.

5.2 Toimenpiteiden soveltamisen jatkamista koskeva arviointi

Suojatoimenpiteiden positiiviset vaikutukset ovat alkaneet näkyä vasta aivan äskettäisissä suuntauksissa. Tämä on kuitenkin odotettavissa, sillä lopullisia toimenpiteitä on sovellettu vasta yhden säilöntäkauden ajan.

Rakenneuudistustoimia on alettu toteuttaa, ja kapasiteetti on supistunut niiden ansiosta 25 prosentilla. Tulevina vuosina toteutetaan lisätoimia, minkä vuoksi rakenneuudistuksen loppuunsaattaminen kestää pidempään.

Vaikka tuonnin määrä on laskenut, 32 000 tonnin kiintiö ylitetään jatkuvasti ja hinnan alittavuus on kasvanut pääasiassa Yhdysvaltain dollarin kurssin heikkenemisen vuoksi.

Kuten edellä 5 kohdassa pääteltiin, yhteisön tuottajien taloudelliset tulokset tutkimuskauden aikana paranevat verrattuna edelliseen kauteen, vaikka kokonaistulokset ovat edelleen negatiiviset. Vastaavasti tuotanto, markkinaosuus ja yhteisön tuottajien myynti kaudella 2004/2005 alkavat elpyä, vaikka niitä koskevat luvut ovat edelleen samanlaiset tai hieman alhaisemmat kuin kauden 2002/2003 luvut.

Vaikka yhteisön tuottajat tunnustavatkin toimenpiteiden yhä suuremman positiivisen vaikutuksen, ne ovat pyytäneet lisätullin korottamista sellaiselle tasolle, joka estää kiintiön ylittävän tuonnin. Lisäksi tuottajat tukevat kohtuutasoisen vähimmäishintajärjestelmän käyttöönottoa epävakaiden tuontihintojen ehkäisemiseksi.

Mahdollisuudesta korottaa suojelun tasoa välivaiheen tutkimuksen perusteella ei kuitenkaan säädetä tuontiin sovellettavasta yhteisestä järjestelmästä annetun perusasetuksen (EY) N:o 3285/94 21 artiklassa eikä asiaa koskevissa WTO:n säännöissä.

Yhteistyössä toimineet tuojat ovat vastustaneet vähimmäishinnan käyttöönottoa, koska niiden mukaan tällainen järjestelmä ei olisi asianmukainen mandariinien ja muiden tuotujen säilöttyjen tuotteiden ristikkäistukiin liittyvän vaaran vuoksi. Lisäksi jotkut perinteiset tuojat toivovat, että nykyisen 75 prosentin kiintiöosuuden sijaan niille myönnettäisiin 95 prosentin kiintiöosuus lupakeinottelun hillitsemiseksi. Jotkut tuottajat pyytävät tariffikiintiön määrän korottamista huomattavasti väittäen, että EU:n tuottajilla ei ole riittävästi raaka-ainetta (tuoreita mandariineja) kotimarkkinoiden kysynnän tyydyttämiseksi.

Tutkimus on kuitenkin osoittanut, että tuoreita satsumoita on markkinoilla riittävästi ja kohtuulliseen hintaan, vaikka sadot ovatkin hieman pienentyneet. Tariffikiintiöiden laskemisen ja niiden määrän jakamisen osalta todettakoon, että vakiintuneen käytännön mukaan markkinoiden muille toimijoille on oltava tarjolla riittävästi vaihtoehtoja kilpailun säilymisen varmistamiseksi. Tästä syystä kiintiön jakamisen ja laskemisen muuttaminen ei olisi asianmukaista.

Ottaen huomioon olemassa oleva kiinalainen kapasiteetti ja se, että yhteisön tuottajien tilannen on edelleen haavoittuva, toimenpiteiden kumoaminen vaarantaisi käynnissä olevan rakenneuudistuksen loppuunsaattamisen. Kiina pystyy samanaikaisesti toimittamaan tavaroita Japanin, Yhdysvaltojen ja Euroopan markkinoille sekä mukautumaan helposti maailmanlaajuiseen kysyntään.

Vastaavasti kiintiön täytyttyä maksettavaa lisätullia on pidettävä edelleen asianmukaisena ottaen huomioon kiinalaisten cif-tuontihintojen yhteisön rajalla ja eurooppalaisten hintojen välisen suuren eron sekä todetun viitehinnan alittavuuden.

Edellä esitetyn perusteella komissio päättelee, että nykyisten suojatoimenpiteiden soveltamista on jatkettava, jotta yhteisön tuottajien mukautuminen helpottuu, rakenneuudistus voi jatkua ja nykyinen negatiivinen taloudellinen tilanne elpyy edelleen.

5.3 Vapauttamisaikataulun arviointi

Kuten WTO ja yhteisön lainsäädäntö edellyttää, toimenpiteiden asteittainen vapauttaminen on jo aloitettu. Tässä tarkoituksessa komission asetuksessa (EY) N:o 658/2004 säädetään kiintiön korottamisesta 5 prosentilla vuosittain. Lisätullista huolimatta tuonti ylittää 32 000 tonnin vuotuisen tariffikiintiön. Tutkimus on osoittanut, ettei EU:n tuottajien taloudellisten indikaattorien paraneminen ja käynnissä oleva rakenneuudistus etene suunniteltua aikataulua nopeammin ja että se vastaa toimenpiteitä käyttöönotettaessa esitettyjä kohtuullisia odotuksia. Tästä syystä elpymisen ja rakenneuudistuksen vaikutusten näkyminen kestää kauemmin kuin yhden säilöntäkauden ajan. Tuojien tilanne ei ole muuttunut ja on edelleen positiivinen.

Tuontitariffikiintiön laajentaminen vaarantaisi todennäköisesti käynnissä olevan rakenneuudistuksen ja vesittäisi toimenpiteiden vaikutuksen. Tämän perusteella komissio katsoo, että asetuksessa (EY) N:o 658/2004 säädetty tuonnin vapauttamisaikataulu on asianmukainen eikä sitä tulisi nopeuttaa.

6. Lopulliset huomiot

Edellä esitetyn mukaisesti yhteisön tuottajien tilanne paranee vähitellen toimenpiteiden ansiosta. Tämän menettelyn odotuksia vastaava rakenneuudistus on myös käynnissä, ja sen täyden vaikutuksen odotetaan näkyvän tulevina vuosina.

Vahvistettu tariffikiintiö on ylitetty koko tutkimuskauden ajan, mikä osoittaa, että erityistulli ei ole liian suuri ja tarjoaa mahdollisuuden laajaan hankintaan yhteisön markkinoiden ulkopuolelta. Nykyistä vapauttamisaikataulua ei tulisi nopeuttaa, mikäli toimenpiteiden tehokkuus halutaan säilyttää sellaisena, että yhteisön tuottajien tilanne elpyy.

7. Päätelmät

Komission analyysissä, jonka neuvoa-antava komitea on hyväksynyt, päätellään, että voimassa olevia suojatoimenpiteitä sovelletaan tehokkaasti, että toimenpiteet ovat edelleen tarpeen ja että nykyinen vapauttamisaikataulu on asianmukainen.

Tästä syystä olemassa olevien toimenpiteiden soveltamista on jatkettava niiden nykyisessä muodossa ja niiden nykyisellä tasolla muuttamatta niitä millään tavoin.

(1) EUVL L 104, 8.4.2004, s. 67.

(2) EYVL L 349, 31.12.1994, s. 53.

(3) EYVL L 67, 10.3.1994, s. 89.

(4) EUVL C 137, 4.6.2005, s. 11.

(5) (Ekstrapoloitu 10 kuukauden tietojen perusteella)

(Lähde: Eurostat)

(6) Ekstrapoloitu 9 kuukauden myynnin perusteella